ไดเร็คเอเชียทุ่ม100ล้านเพิ่มยอดเบี้ยรถราคาถูก
ไดเร็ค เอเชีย อัดงบ 100 ล้านบาท กระตุ้นเบี้ยรถยนต์ตลาดไตรมาสแรก
8 ม.ค. 2558

ไดเร็ค เอเชีย อัดงบ 100 ล้านบาท กระตุ้นเบี้ยรถยนต์ตลาดไตรมาสแรก
นายไมเคิล พาร์คเกอร์ ประธานเจ้าหน้าที่บริหารบริษัท ไดเร็ค เอเชีย (ประเทศไทย) เปิดเผยว่า บริษัทได้ใช้งบประมาณ 100 ล้านบาท  เพื่อกระตุ้นยอดในช่วงเดือน ม.ค.-มี.ค.นี้ โดยได้มีการเปิดตัวแคมเปญสื่อสารการตลาดครบวงจร ซึ่งคาดว่าจะทำให้บริษัทมียอดขายเพิ่มขึ้น 500% หรือมีลูกค้าใหม่ 1 หมื่นราย 
“ตอนนี้เรายังคงเน้นขายเบี้ยประกันภัยรถยนต์เป็นหลัก โดยมีจุดเด่นอยู่ที่ค่าเบี้ยมีราคาถูกกว่าท้องตลาดเฉลี่ยประมาณ 15% และสำหรับกลุ่มผู้ขับขี่ปลอดภัย ยังคงเน้นแนวทางเดิม หากลูกค้าพบว่าเบี้ยประกันที่อื่นถูกกว่า เราก็ยินดีคืนส่วนต่างให้” นายพาร์คเกอร์ กล่าว 
นายพาร์คเกอร์ กล่าวว่า บริษัทสามารถขายเบี้ยในราคาต่ำให้กับลูกค้าได้ เนื่องจากเป็นการขายโดยตรงให้กับลูกค้า ไม่ว่าจะเป็นการขายผ่านระบบออนไลน์หรือโทรศัพท์ ทำให้ต้นทุนดำเนินงานต่ำกว่าคู่แข่ง ซึ่งปัจจุบันมีบริษัท ฟอลคอนประกันภัย เป็นพันธมิตรหลักเพียงบริษัทเดียว โดยมีอยู่ในเครือพร้อมให้บริการทั่วประเทศ 200 อู่ 
ทั้งนี้ บริษัทต้องการให้ความรู้กับผู้ขับขี่ปลอดภัยว่าลูกค้าไม่จำเป็นต้องแบกรับเบี้ยที่แพง เพราะต้องเฉลี่ยเบี้ยประกันกับผู้ที่ขับขี่โดยประมาท เนื่องจากเบี้ยประกันจะถูกคำนวณจากข้อมูลส่วนตัวของลูกค้าแต่ละราย ลูกค้าจึงได้รับเบี้ยที่ยุติธรรมอย่างแท้จริง
นอกจากนี้ ล่าสุดยังได้เพิ่มการรับประกันความรวดเร็วในการไปถึงจุดเกิดอุบัติเหตุภายในเวลา 30  นาที ในเขตกรุงเทพมหานครและในเขตอำเภอเมืองทุกจังหวัดทั่วประเทศไทย พร้อมมอบค่าชดเชย 1,000 บาท ให้หากไม่สามารถไปถึงตามที่เกิดเหตุได้ทันเวลา